KOMISIJOS SPRENDIMAS
2008 m. sausio 17 d.
iš dalies keičiantis Tarybos sprendimo 79/542/EEB II priedo nuostatas dėl šviežios galvijienos importo iš Brazilijos
(pranešta dokumentu Nr. C(2008) 28)
(Tekstas svarbus EEE)
(2008/61/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio 1 ir 4 dalis ir 9 straipsnio 4 dalį,
kadangi:
(1)
1979 m. gruodžio 21 d. Tarybos sprendime 79/542/EEB, sudarančiame trečiųjų šalių arba jų dalių sąrašą ir nustatančiame gyvūnų ir visuomenės sveikatos bei veterinarinio sertifikavimo reikalavimus, taikytinus importuojant į Bendriją tam tikrus gyvus gyvūnus ir jų šviežią mėsą (2), nustatyta, kad tų gyvūnų ir mėsos importas turi atitikti reikalavimus, išdėstytus atitinkamo pavyzdžio sertifikatuose, sudarytuose pagal tą sprendimą.
(2)
Nuo 2003 m. Komisijos misijų į Braziliją metu nustatyta, kad nesilaikoma reikalavimų, taikomų galvijienos importui į Bendriją. Brazilija ėmėsi priemonių dėl kai kurių iš šių trūkumų, tačiau nepaisant to, neseniai surengus Komisijos misijas, nustatyta rimtų reikalavimų nesilaikymo atvejų, susijusių su ūkių registravimu, gyvūnų identifikavimu ir judėjimo kontrole bei ankstesnių įsipareigojimų imtis tinkamų korekcinių priemonių nesilaikymu.
(3)
Ateityje saugiai importuoti gali būti leidžiama tik sustiprinus ūkių, iš kurių kilę gyvūnai, kuriuos leidžiama eksportuoti į Bendriją, kontrolę ir priežiūrą ir Brazilijai sudarius tokių patvirtintų ūkių, už kuriuos garantuojama, kad jie atitinka visus šviežios galvijienos be kaulų ir brandintos galvijienos importui į Bendriją taikomus reikalavimus, kuriuose bus atliekamas auditas ir tikrinimai bei apie kuriuos Komisijai bus pateikiamos išsamios audito ir tikrinimų ataskaitos, laikiną sąrašą.
(4)
Maisto ir veterinarijos tarnybai vykdant veiklą trečiosiose šalyse, Komisijos tarnybos atlieka tikrinimus, siekdamos užtikrinti, kad sąraše nurodytuose ūkiuose būtų laikomasi Europos Sąjungos importo reikalavimų.
(5)
Laikinas ūkių sąrašas gali būti peržiūrėtas pateikus Komisijai informaciją ir atsižvelgus į šių tikrinimų rezultatus. Tas patvirtintų ūkių sąrašas informavimo tikslais turėtų būti viešai skelbiamas Komisijos integruotoje kompiuterinėje veterinarijos sistemoje TRACES.
(6)
Trečiųjų šalių, kurioms leidžiama eksportuoti į Bendriją šviežią mėsą, sąraše Sprendimo 79/542/EEB II priedo 1 dalyje būtina nustatyti, kad, paskerdus galvijus po šio sprendimo įsigaliojimo, į Bendriją gali būti leidžiama importuoti tik iš jų paruoštą šviežią galvijieną be kaulų ir brandintą galvijieną, nes galima garantuoti, kad patvirtinti ūkiai atitiks tik tokiai mėsai taikomus naujus reikalavimus. Ta pačia proga galima pataisyti klaidą toje lentelėje.
(7)
Trečiųjų šalių sąrašas II priedo 1 dalyje ir nustatyto pavyzdžio sertifikatas „BOV“ Sprendimo 79/542/EEB II priedo 2 dalyje turėtų būti dėl to iš dalies atitinkamai pakeisti.
(8)
Siekiant vengti prekybos trikdymo, reikėtų leisti nustatytą laikotarpį į Bendriją importuoti šviežios galvijienos ir brandintos galvijienos siuntas, kurioms sertifikatai buvo išduoti ir kurios buvo išsiųstos iki šio sprendimo įsigaliojimo.
(9)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 79/542/EEB II priedo 1 dalyje išdėstytame trečiųjų šalių sąraše įrašas apie „BR - Brazilija“ teritoriją pakeičiamas taip:
BR - Brazilija
„BR-0
Visa šalies teritorija
EQU
BR-1
Minas Gerais valstijos dalis (išskyrus Oliveira, Passos, São Gonçalo de Sapucai, Setelagoas ir Bambuí regionines vietoves);
Espíritu Santo valstija;
Goias valstija;
Mato Grosso valstijos dalis, sudaryta iš regioninių vienetų:
-
Cuiaba (išskyrus San Antonio de Leverger, Nossa Senhora do Livramento, Pocone ir Barão de Melgaço savivaldybes),
-
Caceres (išskyrus Caceres savivaldybę),
-
Lucas do Rio Verde,
-
Rondonopolis (išskyrus Itiquiora savivaldybę),
-
Barra do Garca,
-
Barra do Burgres.
Rio Grande do Sul valstija
BOV
A ir H
1
2008 m. sausio 31 d.
BR-2
Santa Catarina valstija
BOV
A ir H
1
2008 m. sausio 31 d.“
2 straipsnis
„BOV“ veterinarijos sertifikate, pateikiamame Sprendimo 79/542/EEB II priedo 2 dalyje:
1)
10.3 skirsnis pakeičiamas taip:
„10.3.
gauta iš gyvūnų, kilusių iš ūkių:
a) kuriuose nė vienas iš laikomų gyvūnų nebuvo paskiepytas nuo [snukio ir nagų ligos arba](12) galvijų maro; ir
(5) arba [b) tuose ūkiuose ir aplink juos 10 km spinduliu esančiuose ūkiuose per pastarąsias 30 dienų nepasitaikė snukio ir nagų ligos ar galvijų maro atvejų ir (arba) protrūkių;]
(5) (13) arba [b) kuriuose netaikomi su gyvūnų sveikata susiję oficialūs apribojimai ir jei tuose ūkiuose bei aplink juos 25 km spinduliu esančiuose ūkiuose per pastarąsias 60 dienų nepasitaikė snukio ir nagų ligos ar galvijų maro atvejų ir (arba)/protrūkių; ir
c) kuriuose gyvūnai išbuvo ne mažiau kaip 40 dienų iki jų išvežimo tiesiai į skerdyklą;]
(5) (18) [d) per pastaruosius 3 mėnesius gyvūnai nebuvo įvežti iš nepatvirtintų EB teritorijų;
e) gyvūnai identifikuoti ir registruoti nacionalinėje galvijų kilmės identifikavimo ir sertifikavimo sistemoje;
f) gavus teigiamus kompetentingų valdžios institucijų atlikto patikrinimo rezultatus ir oficialią ataskaitą, minėti ūkiai nurodomi TRACES sistemoje kaip patvirtinti ūkiai (19) ir kompetentingos valdžios institucijos reguliariai atlieka tikrinimus, siekdamos užtikrinti, kad būtų laikomasi šiame sprendime numatytų atitinkamų reikalavimų];
(5) (14) arba [b) kuriuose netaikomi su gyvūnų sveikata susiję oficialūs apribojimai ir jei tuose ūkiuose bei aplink juos 10 km spinduliu esančiuose ūkiuose per pastarąsias 12 dienų nepasitaikė snukio ir nagų ligos ar galvijų maro atvejų ir (arba) protrūkių; ir
c) kuriuose gyvūnai išbuvo ne mažiau kaip 40 dienų iki jų išvežimo tiesiai į skerdyklą;]“
2)
Po (18) pastabos įterpiama (19) pastaba:
„(19)
Kompetentingos valdžios institucijos sudarytą patvirtintų ūkių sąrašą kompetentinga valdžios institucija reguliariai peržiūri ir atnaujina. Komisija užtikrins, kad šis patvirtintų ūkių sąrašas informavimo tikslais būtų viešai skelbiamas jos integruotojo kompiuterinėje veterinarijos sistemoje (TRACES).“
3 straipsnis
Šviežios galvijienos ir brandintos galvijienos siuntos, kurioms sertifikatai pagal Sprendimą 79/542/EEB buvo išduoti prieš nustatant pakeitimus šiuo sprendimu, gali būti importuojamos į Bendriją iki 2008 m. kovo 15 d., jeigu jų išdavimo data yra ankstesnė nei 2008 m. sausio 31 d. ir tuo metu jos buvo pakeliui į Bendriją.
4 straipsnis
Šis sprendimas taikomas nuo 2008 m. sausio 31 d.
5 straipsnis
Šis sprendimas yra skirtas valstybėms narėms.
Priimta Briuselyje, 2008 m. sausio 17 d.